
AVIZ
asupra propunerii legislative privind restituirea sumelor reţinute în mod abuziv persoanelor fără copii
            În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind restituirea sumelor reţinute în mod abuziv persoanelor fără copii, trimisă cu adresa nr. Pl.x 282 din 9 mai 2011 şi înregistrată cu nr. 31/437 din 12 mai 2011.
          Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
         Senatul a respins iniţiativa legislativă în şedinţa din 4 mai 2011.

         Iniţiativa legislativă are ca obiect de reglementare restituirea sumelor reţinute în mod abuziv persoanelor fără copii şi care au intrat sub incidenţa Decretului nr. 1086/1966 privind majorarea impozitului pe veniturile persoanelor fără copii.

          Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 24 mai 2011.                                                    
         Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1447 din 6 decembrie 2010 şi punctul de vedere al Guvernului, transmis cu adresa nr. 87 din 14 ianuarie 2011, prin care nu susţine adoptarea acestei iniţiative legislative.
         În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât nu sunt precizate sursele financiare necesare aplicării măsurilor propuse, încălcându-se astfel dispoziţia art. 138 alin. (5) din Constituţia României, republicată, care prevede că “ Nicio cheltuială bugetară nu poate fi aprobată fără stabilirea sursei de finanţare”.
        În raport cu obiectul şi conţinutul reglementării, propunerea legislativă face parte din categoria legilor ordinare.      
          PREŞEDINTE,                                                                              SECRETAR,
                 Daniel BUDA                                                                      Gabriel ANDRONACHE
Consilier, Ciprian Bucur

